patatbrood | huiskok
Tag Archives: patatbrood
Twee broodmaats vir boontjie-en skenkelsop
Selfs die gedagte aan 'n snytjie brood en 'n skeppie tuisgemaakte sop verlig al die knyp van die winterkoue. As die brood boonop vars gebak uit jou eie kombuis kom, is die beloning selfs groter, want die geure van goedheid wat oor die hele huis hang, lok die huismense tafel toe sonder om geroep hoef te word.
Sopmaakdag in my kombuis is altyd bakdag ook. Links bo ertjie en eisbein; regs onder: blomkool, ertjie en amandelsop.
Soos sop is die wereld se brooderfenis almal se erfenis. Die inspirasie is eindeloos: ciabatta met groot-oog rysgate uit Italië met ons eie hartlike soppe, karwei-gegeurde soetsuurbrood uit Oos-Europa met tamatiesop en broa, mieliebrood uit Portugal, met ons groentesoppe. Van die lekkerste kombinasies is limpa, 'n Sweedse rogbrood met vinkel, karwei, goue stroop en lemoenskil as troumaat vir on eie boerpampoensop. Röti uit die Bo-Kaap praat ook lekker saam lensie- en tamatiesop gegeur met saffraan en gemmer, uit Noord-Afrika.
Die geblikte borlottibone kan met geblikte canellinibone vervang word – of natuurlik spikkelbone uit die pakkie wat jy oornag moet week. Foto Soups and Breads, Janice Price.
Sarie-kom-tot-die-redding Boontjie- en Skenkelsop
Hoekom was ek gister verbaas dat elke liewe pakkie spikkelbone uitverkoop was in my kontreiwinkel. Die weerprofete het voorspel daar wag 'n paar BAIE nat dae vir die Kapenaars voor … ander boontjiesop-entoesiaste het my voorgespring. Maar as lus vir boontjiesop jou aan die luskliere beet het, laat hy jou nie los nie.
Gelukkig het ek in my agterkop die boontjiesopresep van Barbara Joubert (SARIE KOS) wat met geblikte borlotti-bone gemaak word. Toe pak ek die inkopie-mandjie vol. Let wel, dis steeds 'n stadig-gekookte sop, soos dit hoort – anders maak dit jou lyf warm, maar nie die hart en gees nie.
700 g kort gesaagde lamskenkels
Meel, vir rol
3 huisies knoffel, fyngekap
2 selderystokke, in blokkies gesny
3 groot wortels, in blokkies gesny
2 liter vleisaftreksel
1 blik gekapte tamaties (ek het 3 baie ryp vars tamaties in blokkies gesny)
3 blikke borlotti-bone
Rol die lamskenkels in 'n bietjie meel. Skud die oortollige meel van die skenkels af. Verhit 'n bietjie olyfolie in 'n groot kastrol. Braai die skenkels tot bruin. Haal die skenkels uit die kastrol en braai die knoffel, seldery en wortels vir so 10 minute tot sag. Sit die skenkels terug by die groente en voeg dan die vleisaftreksel, lourierblare, geblikte bone en geblikte tamaties by. Geur met sout en vars gemaalde swartpeper. Kook nou vir minstens 6 ure – of verkieslik stadig oornag.
Broodkeuse: Die sop is baie vullend – maar daar's altyd plek aan tafel vir vars gebakte brood. Hier is twee brode om uit te kies – terwyl die boontjiesop prut, bak jy genoeg brood om vir die bure ook oor te stuur.
Toe ons 5 jaar gelede Rio de Janeiro besoek het, het ek patatrolletjies Pãezinhos de Batata Doce verslind en die anyssmaak het my skoon huis toe laat verlang. Terug by die huis toe verlang ek weer na die dinamiese Rio en besluit toe om die bestaande patatbrood resep in ons boek Huiskok Glanskok aan te pas met mieliemeel en anyssaad by die mengsel.
Maak 4 klein broodtjies
900 ml louwater
j1.3 kg koekmeel
200 g mieliemeel
5 mℓ anyssaad
1 ½ pakkie kitssuurdeeg
Voorverhit oond tot 220⁰ C. Smeer twee bakplaatjies. Meng gaar patats en louwater tot glad. Plaas al die ander bestanddele in 'n kommetjie en maak 'n holte daarin. Voeg soetpatat by en knie droë bestanddele in tot die deeg glad en elasties is. Laat rys tot die deeg in volume verdubbel. Knie die deeg af en verdeel in vier ewe groot dele. Plaas twee op elke bakplaat, sny kepe in en laat weer rys. Besprinkel met meel. Bak vir 15 minute by 220⁰C en verlaag hitte na 180⁰C vir die laaste 30 minute.
BOTTERSKORSIE EN OKKERNEUTBROOD
Die heerlikse pasmaat saam met lamskenkel-en boontjiesop en 'n glasie merlot. Die resep het ek by Meerendal gekry.
30 mℓ bruinsuiker
60g vars brouersgis
1 medium botterskorsie, geskil en in blokkies gesny;
Vir geroosterde botterskorsie: sout, peper, olyfolie
Voorverhit oond tot 180⁰C. Plaas botterskorsie en okkerneute op bakplaat, besprinkel met sout, peper en olyfolie; bak tot botterskorsie sag is. Kap neute in growwe stukkies.
Plaas droë bestanddele in mengbak, meng botterskorsie en neute by. Meng gis met warm water. Voeg helfte van die gismengsel by die meelmengsel, meng deur en voeg dan die res van die gismengsel by en werk in tot deeg vorm. Laat rys in 'n warm plek tot die deeg verdubbel, vorm en plaas in gesmeerde broodpan. Besprinkel met meel en sny kepe in. Bak sowat 40 minute tot goudbruin. Die brood is gaar as dit hol klink wanneer jy dit klop.